alexandrainst/scandi-wiki huggingface dataset:
Þóra Pétursdóttir

Þóra Pétursdóttir (f. 3. október 1847, d. 22. mars 1917) var íslensk myndlistakona. Þóra var dóttir Péturs Péturssonar biskups Íslands og eins auðugasta manns landsins og seinni konu hans Sigríðar Bogadóttur leikskálds. 

Þóra giftist Þorvaldi Thoroddsen, náttúrufræðingi árið 1887 og þau eignuðust eina dóttur ári seinna sem dó aðeins fjórtán ára gömul. Þóra Pétursdóttir var ein af fyrstu íslensku konunum sem fengust við myndlist. Þóra var einnig mikil áhugamanneskja um íslenskar hannyrðir og vann að bók um þær. Hún fékk greinar birtar víða, meðal annars í Kvennablaðinu sem ritstýrt var af Bríeti Bjarnhéðinsdóttur.

Ævisaga Þóru, Þóra biskups og raunir íslenskrar embættismannastéttar eftir Sigrúnu Pálsdóttur, sagnfræðing, kom út 2010. Bókin er meðal annars byggð á dagbókum og bréfa- og skjalasöfnum Þóru. Bókin fékk mjög góða dóma og var tilnefnd til íslensku bókmenntaverðlaunanna.

Tilvísanir

Tenglar 
 Þóra biskups og raunir íslenskrar ... 
 Þóra biskups og „nýja ævisagan“ 
 Þóra biskups hrífur fólk með sér
 Gloppótt mynd af merkri konu
 Þóra biskups og raunir íslenskrar embættismannastéttar, gagnrýni á vefritinu Stjórnmál og stjórnsýsla

Íslenskir myndlistarmenn
Íslenskar myndlistarkonur
Íslenskar konur á 19. öld
Íslenskar konur á 20. öld
Íslendingar á 19. öld
Íslendingar á 20. öld
Hannyrðir
Kolbrún Jónsdóttir

Kolbrún Jónsdóttir (12. september 1923 – 22. júlí 1971) var íslenskur myndhöggvari. Hún fæddist á Hólum í Hornafirði, á ættaróðali feðra sinna og flutti tæplega ársgömul til Kaupmannahafnar með foreldrum sínum. Þar voru þau búsett til 1929 er þau fluttu til Reykjavíkur. Hún var dóttir Jóns Þorleifssonar listmálara (1891-1961) og Rakelar Ólafar Pétursdóttur, ljósmóður og línræktarkonu í Blátúni (1897-1954). 

Kolbrún var kjörin fegurðardrottning Reykjavíkur 1950. Hún nam höggmyndalist við Mills College, Oakland Kaliforníu á árunum 1943 - 1948. Hún hlaut fyrstu verðlaun í myndhöggvaralist er skólinn veitti árið 1945. Kolbrún sýndi teikningar í Listamannaskálanum ásamt Jóni Þorleifssyni árið 11. - 23. nóvember 1948.

Tilvísanir 

Íslenskir myndhöggvarar

Íslenskar fegurðardrottningar
Heiman eg fór

Heiman eg fór (undirtitill: sjálfsmynd æskumanns) er endurminningabók eða skáldævisaga eftir Halldór Laxness og kom út árið 1952. Bókin var að mestum hluta skrifuð árið 1924 og byggð að hluta á köflum úr Rauða kverinu. Rauða kverið var aldrei gefið út, en það skrifaði Laxness að mestu í Þýskalandi á árunum 1921-1922. 

Halldór Laxness
Íslenskar bókmenntir
Kraftlyftingafélag Akraness

Kraftlyftingafélag Akraness  (KRAK) er aðildarfélag að Íþróttabandalagi Akraness og Kraftlyftingasambandi Íslands. Félagið var stofnað 24. nóvember 2009.

Saga 
Eftir að samþykkt var að Kraftlyftingasamband Íslands (KRAFT) mundi sækja um aðild að Íþrótta- og Ólympíusambandi Íslands (ÍSÍ) í desember árið 2008 hófst stofnun kraftlyftingafélaga á Íslandi.
 
Fljótlega barst til tals að stofna félag á Akranesi innan vébanda Íþróttabandalags Akraness (ÍA) en lítið gerðist í þeim málum. Fyrir íslandsmeistaramótið í réttstöðulyftu 2009, sem haldið var á Selfossi 22. nóvember það ár, hugðist Kári Rafn Karlsson skrá sig í Kraftlyftingadeild Breiðabliks til að geta keppt á því móti. Guðjón Hafliðason, þáverandi formaður Kraftlyftingadeildar Breiðabliks og varaformaður í stjórn KRAFT, reið þá á vaðið og hafði samband við vel valda aðila upp á Skaga um stofnun félags og hjólin fóru loks að snúast. Kári varð fyrstur til að keppa undir merkjum Kraftlyftingafélags Akraness, þó að félagið væri ekki formlega stofnað en stofnfundurinn sjálfur var haldinn tveimur dögum síðar (24. nóvember 2009).

Tenglar 
 Vefsíða KRAK

Íþróttabandalag Akraness
Íslensk kraftlyftingafélög

Heimildir
Handknattleiksárið 1972-73

Handknattleiksárið 1972-73 var keppnistímabilið í íslenskum handknattleik sem hófst haustið 1972 og lauk vorið 1973. Valsarar urðu Íslandsmeistarar í karlaflokki og kvennaflokki. Karlalandsliðið tók þátt á Ólympíuleikunum í München og tryggði sér sæti á HM í Austur-Þýskalandi.

Karlaflokkur

1. deild 
Valsmenn urðu Íslandsmeistarar í meistaraflokki karla. Keppt var í átta liða deild með tvöfaldri umferð.

KR féll niður um deild. Markakóngur var Einar Magnússon, Víkingi, með 100 mörk.

2. deild 
Þór Ak. sigraði í 2. deild og færðist upp um deild. Leikið var í átta liða deild með tvöfaldri umferð.

Stjarnan endaði í neðsta sæti og féll niður í 3. deild.

3. deild 
Keppt var í 3. deild í fyrsta sinn. Fjögur lið tóku þátt í keppninni og sigraði lið Völsungs á fullu húsi stiga og færðist upp í 2. deild.

Evrópukeppni 
Fram keppti í Evrópukeppni meistaraliða. Framarar hófu keppni í 1. umferð en töpuðu fyrir danska liðinu IF Stadion.

1. umferð
 IF Stadion - Fram 15:15
 Fram - IF Stadion 13:16

Kvennaflokkur

1. deild 
Valsarar urðu Íslandsmeistarar í meistaraflokki kvenna eftir úrslitaleik gegn Fram. Keppt var í sex liða deild með tvöfaldri umferð.

Breiðablik féll í 2. deild. Erla Sverrisdóttir, Ármanni, varð markadrottning með 55 mörk.

Úrslitaleikur
 Valur - Fram 12:10

2. deild 
Þór Ak. sigraði í 2. deild eftr úrslitaleiki við FH og færðist upp í 1. deild. Að keppnistímabili loknu var ákveðið að fjölga upp í sjö lið í 1. deild kvenna og mættust þar næstefsta lið 2. deildar, FH og botnlið 1. deildar.

Suðurlandsriðill

Norðurlandsriðill
 Þór Ak. sigraði í Norðurlandskeppninni.

Úrslit
 Þór Ak. - FH 8:8
 Þór Ak. - FH 12:8
 Báðir leikir fóru fram á Akureyri

Aukaleikir vegna fjölgunar í 1. deild
 Breiðablik - FH 11:9
 FH - Breiðablik 13:10

Evrópukeppni 
Ekkert íslenskt kvennalið tók þátt í Evrópukeppni þetta árið.
Handknattleikur á Íslandi
Jet Black Joe (breiðskífa)

Árið 1992 kom út frumburður hljómsveitarinnar Jet Black Joe. Strax það árið 1992 náði samnefnt hljómplata(CD)Jet Black Joe að seljast í gull eða ca 10.000 eintök í það heila. Lagið Rain af þessara fyrstu plötu Jet Black Joe fór strax á topp tíunda sæti flestra útvarpsstöðva á íslandi.

Einnig fékk lagið Rain af þessari fyrstu plötu Jet Black Joe að sitja á top 10 lista í nokkrar vikur á heildar úttekt útvarpstöðva á Manilla Fillipseyjum árið 1994.

Jet Black Joe fékk einnig strax góðar móttökur víða um Evrópu og var þessi hljómplata þeirra til í flestum stærri hljómplötuverslunum norður Evrópu.
Hljómsveitin spilaði líka víða um Evrópu, bæði á smærri stöðum og stærri hljómlistarhátíðum eins og Mydfin festival í Danmörku 
og hituðu upp fyrir hljómsveitir eins og Motorhead í Belgíu, Lenny Kravitz, Robert Plant, ofl.
Jet Black Joe tókst líka að fylla út að dyrum frægan tónleikastað eins og Melkweg (Amsterdam).

Einnig náði Jet Black Joe að ná athygli fjölmiðla sérstaklega í Benelux löndunum og Þýskalandi og Skandinaviu. Hljómsveitin kom fram á erlendum sjónvarpsstöðum og útvarpstöðum erlendis bæði í viðtöl og spiluðu í beinni bæði í Sjónvarpi og á útvarpi og heyrðist tónlist Jet Black Joe víða samhliða útgáfu frumburði hljómsveitarinnar.

Útgafu fyrirtæki Jet Black Joe erlendis voru ZYX music(Germany)CNR(Holland-Belgium) og Indisc Scandinavia.

Lagalisti 
 Take Me Away
 Lazy Old Sun
 Rain
 Stepping Stone
 I'm In A Dream I'm
 Falling
 Listen To The Wind
 Chicks In The House
 Suck My Thing
 Big Fat Stone
 Coming In
Dig Dug

Dig Dug (japanska: ディグダグ) er tölvuleikur sem japanska leikjafyrirtækið Namco gaf fyrst út fyrir spilakassa árið 1982. Í leiknum grefur leikmaðurinn göng um skjáinn og reynir að drepa skrímsli með því að dæla í þau lofti þar til þau springa eða með því að láta steina falla á þau. Skrímslin eru af tvennu tagi: rauðir tómatar með skíðagleraugu sem geta svifið gegnum jarðveginn milli ganga, og grænir drekar sem spúa eldi. 

Japanskir tölvuleikir
Tölvuleikir frá 1982
Tíkallakassi

Tíkallakassi (finnska: pajatso eða jasso, úr þýsku bajazzo; þangað úr ítölsku pagliaccio, „trúður“) eru spilakassar fyrir fjárhættuspil sem urðu til í Finnlandi á 3. áratug 20. aldar. Þeir þróuðust út frá þýskum spilakössum sem gengu út á að hitta kúlu ofan í hatt trúðsfígúru og losa þannig peninga niður í skúffuna neðst. Vélunum svipaði til bandarískra allwin-véla og japanskra pachinko-bretta. Í finnsku útgáfunni eru átta til tíu samsíða lóðréttar rennur sem geyma peninga bak við gler. Peningur af sömu tegund (íslenskur tíu króna peningur var notaður á Íslandi sem dæmi) er settur í rauf á hlið kassans og síðan er honum skotið til hliðar með því að slá með fingri á málmhring sem stendur út úr hliðinni og reynt að hitta ofan í einhverja rennuna og losa þannig peninga ofan í skúffuna neðst. Miserfitt er að hitta ofaní rennurnar. Efst eru grannir listar sem beina peningnum í einhverja átt og gera það að verkum að líklegra er að hitta milli rennanna (og tapa þannig peningnum) en ofan í þær. Með sérstakri lagni er samt hægt að „sigra vélina“.

Tíkallakassar voru framleiddir af finnska ríkisfyrirtækinu Raha-automaattiyhdistys sem hafði einkaleyfi á þeim frá 1938. Fyrstu útgáfur tíkallakassa voru vélrænar en rafrænar útgáfur komu á markað árið 1982. Tíkallakassar voru reknir af Rauða krossinum á Norðurlöndunum í fjáröflunarskyni frá því á 4. áratugnum. Á Íslandi fékk Rauði krossinn leyfi fyrir þessum spilum árið 1972 sem var upphafið að spilakassarekstri samtakanna.

Tilvísanir

Finnsk fjárhættuspil
Spilakassar
CN-turninn

CN-turninn (enska: CN Tower) er sjónvarps- og samskiptamastur í miðborg Torontó í Ontaríó, Kanada. Turninn sem var eitt sinn hæsti turn veraldar er 553,33 metrar að hæð. Byggingu hans var lokið árið 1976.

Torontó
Ontario
Umboðsmaður

Umboðsmaður er milligöngumaður sem hefur verið falið það hlutverk að gæta hagsmuna almennra borgara gagnvart stjórnvöldum eða öðrum hópum. Yfirleitt er umboðsmaður opinber starfsmaður ráðinn til starfa ríkisstjórnar eða þings sem tekur á móti kvörtunum sem almenningur hefur lagt fram. Umboðsmaður má reyna að finna lausn á kvörtun sem gerir báðum hópum til geðs. Á Íslandi er ráðinn til starfs umboðsmaður Alþingis sem gætir þess að réttindi borgaranna gagnvart stjórnsýslunni séu virt og að jafnræðisreglan sé höfð í heiðri. Í öðrum löndum starfa umboðsmenn í svipuðum hlutverkum hjá ríkisstjórnum.

Á mörgum tungumálum er orðið ombudsman notað sem á rætur að rekja til dönsku, norsku og sænsku, sem á sjálft rætur að rekja til fornnorræna orðsins umboðsmaðr. Á íslensku getur orðið á líka við einfaldlega „aðila“ eða „stjóra“.

 
Ríkisstjórn
Heimska

Heimska er skortur á þekkingu, vitsmunum, skilningsgáfu, rökviti eða ályktunarhæfileikum. Íslenska orðið heimska er skylt orðinu heima og felur í sér að vera ósigldur, hafa ekki farið að heiman, samanber orðatiltækið: Heimskur er heimaalinn hundur. Í mörgum indóevrópskum tungumálum er sambærilegt orð dregið af latnesku sögninni stupere sem höfð er um sljóleika eða deyfð. Ekki ríkir einhugur um hvort heimska sé þrálátt ástand eða hvort megi laga hana með menntun.

Desiderius Erasmus skrifaði bókina Lof heimskunnar á sextándu öld en í verkinu fær heimskan mál og tiltekur ýmislegt sér til ágætis.

Tengt efni 
 Greind
 Þekking

Félagsfræði
Námssálfræði
Vitsmunir
Þroskasálfræði
Hópur

Hópur er fjöldi hluta eða fólks sem á eitthvað sameiginlegt.

Tengt efni 
 Grúpa
Handknattleiksárið 1971-72

Handknattleiksárið 1971-72 var keppnistímabilið í íslenskum handknattleik sem hófst haustið 1971 og lauk vorið 1972. Framarar urðu Íslandsmeistarar í karlaflokki og Valskonur í kvennaflokki. Karlalandsliðið tryggði sér sæti á Ólympíuleikunum í München eftir forkeppni á Spáni.

Karlaflokkur

1. deild 
Framarar urðu Íslandsmeistarar í meistaraflokki karla. Keppt var í sjö liða deild með tvöfaldri umferð.

Haukar höfnuðu í neðsta sæti og áttu að færast niður um deild. Haustið 1972 var ákveðið að fjölga í 1. deild og var þá efnt til aukakeppni milli Hauka og næstefsta liðs 2. deildar.

2. deild 

Ármenningar sigruðu í 2. deild eftir úrslitaleik gegn Gróttu og tryggðu sér þar með sæti í 1. deild. Keppt var í tveimur riðlum með tvöfaldri umferð.

A riðill

B riðill

Úrslitaleikir um sigur í 2. deild
 Grótta – Ármann 14:13
 Ármann – Grótta 15:13
Oddaleikur
 Ármann – Grótta 22:13

Aukaleikir vegna fjölgunar í 2. deild
 Ákveðið var haustið 1972 að fölga liðum í 1. deild upp í átta. Grótta og Haukar, neðsta lið 1. deildar, mættust í einvígi.
 Haukar – Grótta 17:9
 Grótta – Haukar 15:29

Evrópukeppni 
FH keppti í Evrópukeppni meistaraliða og komst í 8-liða úrslit.

1. umferð
 FH - US d'Ivry (Frakklandi) 18:12
 US d'Ivry - FH 14:15

16-liða úrslit
 FH - UK51 (Finnlandi) 18:12
 FH - UK51 18:12
 Báðir leikir fóru fram á Íslandi

8-liða úrslit
 FH - Partizan Belovar (Júgóslavíu) 14:28
 Partizan Belovar - FH 27:8

Landslið 
Íslenska karlalandsliðið í handknattleik tók þátt í forkeppni Ólympíuleikanna 1972, þar sem handbolti var á dagskrá í fyrsta sinn frá því á leikunum 1936. Ísland tók þátt í 16 landa keppni sem fram fór á Spáni í marsmánuði 1972, þar sem barist var um fimm laus sæti.

Forriðill

Fjögur lið kepptu í forriðli, tvö komust áfram í milliriðil og tóku úrslitin í innbyrðisviðureigninni með sér þangað. Íslenska liðið olli miklum vonbrigðum með því að gera einungis jafntefli í fyrsta leik, en bætti fyrir það með betri frammistöðu í tveimur næstu viðureignum.

Úrslit Íslands

 Ísland - Finnland 10:10
 Ísland - Belgía 31:10
 Ísland - Noregur 14:14

Milliriðill
Fjögur lið kepptu í milliriðli. Tvö efstu sætin tryggðu sjálfkrafa farseðilinn á Ólympíuleikana en þriðja sætið gaf oddaleik um síðasta lausa sætið. Íslendingar náðu öðru sætinu, en voru einungis einu marki frá því að vinna riðilinn.

Úrslit Íslands

 Ísland - Austurríki 25:19
 Ísland - Búlgaría 19:10

Leikur um 3. sæti

Ísland sigraði Pólland í keppninni um 3. sætið, 21:19.

Kvennaflokkur

1. deild 
Valsarar urðu Íslandsmeistarar í meistaraflokki kvenna. Keppt var í sex liða deild með tvöfaldri umferð.

Njarðvík féll í 2. deild.

2. deild 
KR sigraði í 2. deild og færðist upp í 1. deild. Keppt var í fimm liða deild og leikin tvöföld umferð.

Evrópukeppni 
Ekkert íslenskt kvennalið tók þátt í Evrópukeppni þetta árið.
Handknattleikur á Íslandi
Teitur Bersason

Teitur Bersason (d. 1214) var íslenskur prestur og biskupsefni á 13. öld. Hann var kjörinn arftaki Páls Jónssonar Skálholtsbiskups, sem lést síðla árs 1211, og sigldi til Noregs 1213 til að taka vígslu en dó ytra áður en hann var vígður og er því ekki talinn með biskupum í Skálholti.

Teitur var sonur Bersa Halldórssonar Mýramannagoða og konu hans Halldóru, dóttur Gissurar Hallssonar og hálfsystur Þorvaldar Gissurarsonar, Halls Gissurarsonar, Þuríðar Gissurardóttur og Magnúsar Gissurarsonar, sem var svo kjörinn biskup þegar lát systursonar hans fréttist til Íslands.

Íslenskir prestar í kaþólskum sið
Herstöð

Herstöð er stöð rekin af her og er í eigu hans. Herstöð er notuð til geymslu herbúnaðar, sem bústaður fyrir hermenn og fyrir þjálfun þeirra. Aðgerðir eru líka skipulagðar á herstöð og þar má meðal annars finna stjórnstöð, heræfingasvæði og tilraunasvæði. Í flestum tilfellum reiðir rekstur herstöðvar sig á hjálp utan frá en á sumum herstöðvum eru vistir áætlaðir að endast í nokkra mánuða á meðan stöðin er undir umsátri.

Oftast eru herstöðvar utan almennrar lögsögu einkamálaréttur gildir ekki.

Hernaður
Arnór Helgason

Arnór Helgason (d. 1249) eða Arnór Digur-Helgason var fyrsti ábóti Viðeyjarklausturs. Hann tók við þegar Styrmir Kárason hinn fróði lést en hann hafði verið príor klaustursins eins og forverar hans, Þorvaldur Gissurarson og líklega Leggur Torfason, sem kallaður er príor í heimildum. Styrmir dó 20. febrúar 1245 en Arnór vaqr vígður 1247.

Arnór var sonur Digur-Helga Þorsteinssonar, staðarhaldara Kirkjubæjarklausturs, og bróðir Ögmundar Helgasonar staðarhaldara í Kirkjubæ. Hálfsystir hans var Helga Digur-Helgadóttir, móðir þeirra Þorvarðar og Odds Þórarinssona. Þegar Arnór tók við sem ábóti fékk hann fullt forræði yfir klaustrinu og eignum þess en áður hafði Skálholtsbiskup haft yfirráðin þótt príorarnir sæju um daglega stjórn. Arnór var þó ekki lengi ábóti því hann lést árið 1249.

Heimildir 
 
 

Íslenskir ábótar og príorar
Viðeyjarklaustur
Runólfur (ábóti í Viðeyjarklaustri)

Runólfur (d. 1299) var prestur og síðar ábóti í Viðeyjarklaustri, tók við forráðum þar 1250 eftir lát Arnórs Helgasonar, fyrsta ábóta klaustursins, en var ekki vígður fyrr en 1256. Hann átti lengstan embættisferil allra ábóta í Viðeyjarklaustri.

Ekki er ljóst hvers son Runólfur var; hann hefur verið sagður Ólafsson, ef til vill sonur Ólafs Jónssonar á Hofi á Kjalarnesi, en jafnframt er hann sagður hafa verið bróðir Hafurbjarnar Styrkárssonar í Nesi á Seltjarnarnesi, auðugs höfðingja. Kann að vera að þeir hafi verið hálfbræður, sammæðra. Þeir Runólfur og Hafurbjörn voru í liði Þorleifs Þórðarsonar í Görðum í Bæjarbardaga 1237 og særðust þar báðir. Þeir voru einnig heimilismenn Þorleifs um tíma.

Runólfur virðist hafa auðgað klaustrið og haldið vel á fjármálum þess. Hann er getið í ýmsum heimildum og meðal annars er vitað að hann var ásamt fleiri helstu fyrirmönnum landsins í brúðkaupsveislu á Möðruvöllum í Eyjafirði, þar sem Sigurður seltjörn Sighvatsson, stjúpsonur Hafurbjarnar bróður Runólfs, giftist Valgerði Hallsdóttur frá Möðruvöllum, systur Þórðar riddara þar. 

Runólfur stýrði klaustrinu til dauðadags og hefur ofðið háaldraður, sennilega fæddur um eða skömmu eftir 1210. Ábóti næstur á eftir honum var Andrés drengur en hann var þó ekki vígður fyrr en 1305.

Heimildir 
 
 

Íslenskir ábótar og príorar
Íslenskir prestar í kaþólskum sið
Viðeyjarklaustur
Andrés drengur

Andrés drengur var munkur í Þykkvabæjarklaustri og síðan ábóti í Viðeyjarklaustri frá 1305 til 1325 en þá var hann sviptur ábótadæmi fyrir einhverjar sakir.

Ætt Andrésar er ekki þekkt en sumir hafa þó talið hann Ormsson og hefur þess verið getið til að hann hafi annaðhvort verið sonur Orms Klængssonar bónda í Tungu og Haukadal, Teitssonar Þorvaldssonar og því af ætt Gissurar jarls, eða Orms Þorlákssonar kanúka, bróður Staða-Árna. Allt er það þó óvíst. Andrés var kanúki í Þykkvabæjarklaustri en árið 1305 vígði Árni Helgason biskup hann ábóta í Viðeyjarklaustri í stað Runólfs ábóta, sem þá var látinn fyrir nokkrum árum. 

Lítið er vitað um ábótaferil Andrésar en þó  er til máldagi klaustursins frá 1313 og kemur þar fram að klaustrið átti þá fjórtán jarðir. Andrés var settur af sem ábóti 1325 og Helgi Sigurðsson tók við. Ekki er vitað af hverju Andrés var látinn hætta.

Heimildir 
 
 

Íslenskir ábótar og príorar
Viðeyjarklaustur
Ingibjörg Stefánsdóttir

Ingibjörg Stefánsdóttir, fædd 31. ágúst 1972 er íslensk söng- og leikkona og starfandi jógakennari. Á tíunda áratugnum söng hún með rave-sveitinni Pís of keik og Sirkus Babalú ásamt því að keppa fyrir hönd Íslands í Söngvakeppni evrópskra sjónvarpsstöðva 1993 með laginu „Þá veistu svarið“. Þá fór hún með hlutverk Sólar í kvikmyndinni Veggfóður árið 1992. Í dag starfar hún sem jógakennari og framkvæmdastjóri Yoga Shala jógastöðvarinnar í Reykjavík.

Þátttakendur í söngvakeppni evrópskra sjónvarpsstöðva
Íslenskir söngvarar
Íslenskar konur
Knight and Day

Knight and Day er bandarísk gamanmynd með rómantísku ívafi frá árinu 2010 sem James Mangold leikstýrði. Tom Cruise og Cameron Diaz fara með aðalhlutverk í myndinni sem fjallar um unga konu sem lendir í slagtogi með leyniþjónustumanni sem hefur komist að þeim bitra sannleika að hann muni líklega ekki lifa af sitt síðasta verkefni. Þeirra markmið er þó það að reyna að halda lífi og þau uppgötva að það eina sem þau geta stólað á er hvort annað.  Myndin kom út þann í 23. júní 2010 í kvikmyndahúsum í Bandaríkjunum og þann 8. júlí á Íslandi.

Heimildir 

Bandarískar kvikmyndir
Kvikmyndir frumsýndar 2010
Helgi Sigurðsson (ábóti)

Helgi Sigurðsson (d. 21. desember 1343) var ábóti í Viðeyjarklaustri frá 1325 til dauðadags. Ætt hans er óþekkt.

Hann hafði verið kanúki í Þykkvabæjarklaustri en þegar Andrés drengur, ábóti í Viðey, var settur af árið 1325 var Helgi gerður ábóti í hans stað og vígður sama ár. Árið 1342 dvaldi Þorlákur Loftsson ábóti í Þykkvabæjarklaustri í Viðey hjá Helga ábóta um tíma, eftir að hann hafði verið hrakinn á brott úr eigin klaustri.

Eftir lát Helga ábóta breytti Jón Sigurðsson Skálholtsbiskup klaustrinu úr Ágústínusarklaustri í Benediktínaklaustur og skipaði Sigmund Einarsson príor. Klausturhaldi var þó breytt aftur til fyrra horfs 1352.

Heimildir 
 
 

Íslenskir ábótar og príorar
Viðeyjarklaustur
Susanna Thompson

Susanna Thompson (fædd, 27. janúar 1958) er bandarísk leikkona sem er þekktust fyrir hlutverk sín í Once and Again, NCIS og Kings.

Einkalíf 
Thompson fæddist í San Diego, Kaliforníu og útskrifaðist frá San Diego State háskólanum með gráðu í leiklist.

Ferill 
Thompson byrjaði feril sinn í sjónvarpsþættinum Silk Stalkings frá árinu 1991. Síðan þá hefur hún komið fram sem gestaleikari í sjónvarpsþáttum á borð við: The X-Files, L.A. Law, NYPD Blue, Law & Order: Special Victims Unit og CSI: Crime Scene Investigation. Árið 1999 þá var Thompson boðið gestahlutverk í Star Trek: Voyager sem Borg Qeen sem hún var hluti af frá 1999-2002. Sama ár þá bauðst henni annað gestahlutverk sem Karen Sammler í Once and Again sem hún lék frá 1999-2002. Thompson bauðst gestahlutverk sem undirofurstinn Hollis Mann í NCIS þar sem hún lék hugarefni Jethro Gibbs í seríu 4-5. Thompson hefur komið í kvikmyndum á borð við: Little Giants, Random Hearts, The Balla of Jack and Rose og American Pastime.

Kvikmyndir og sjónvarp

Verðlaun og tilnefningar 
Dramatic Award
 Verðlaun fyrir hlutverk sitt sem Luisa í A Shayna Maidel

San Diego Critics Circle
 Tilnefnd fyrir hlutverk sitt í Agnes of God

Tilvísanir

Heimildir

Tenglar 
 
 http://memory-alpha.org/wiki/Susanna_Thompson /Susanna Thompson á Memory Alpha Star Trek heimasíðunni

Thompson, Susanna
Shrek

Shrek er bandarísk teiknimynd frá árinu 2001 sem Andrew Adamson og Vicky Jenson leikstýrðu. Mike Myers, Eddie Murphy, Cameron Diaz, og John Lithgow fara með aðalhlutverk í myndinni sem er lauslega byggð á samnefndri ævintýrabók frá árinu 1990.

Leikraddir  

 Shrek - Mike Myers 
 Asni - Eddie Murphy 
 Fióna prinsessa - Cameron Diaz 
 Faarquaad Greifi - John Lithgow 
 Hrói Höttur - Vincent Cassel 

Íslenska leikraddir 

 Skrekkur - Hjálmar Hjálmarsson 
 Asni - Þórhallur Sigurðsson 
 Fióna prinsessa - Edda Eyjólfsdóttir 
 Faarquaad Greifi - Harald G. Haralds 
 Hrói Höttur - Eggert Þorleifsson 

Aukaraddir: Magnús Jónsson, Stefán Jónsson, Ragnheiður Steindórsdóttir, Árni Thoroddsen, Inga María Valdimarsdóttir, Alfreð Alfreðsson, Júlíus Agnarsson, Valdimar Flygenring, Björn Ármann Júlíusson, Gísli Magnason, Eva Ásrún Albertsdóttir, Örn Arnarson, Skarphéðinn Hjartarson og Erna Þórarinsdóttir.

Tenglar 

Bandarískar kvikmyndir
Kvikmyndir frumsýndar 2001
Scottie Thompson

Scottie Thompson (fædd Susan Scott Thompson, 9. nóvember 1981) er bandarísk leikkona sem er þekktust fyrir hlutverk sín í Brotherhood, NCIS og Trauma.

Einkalíf 
Thompson fæddist í Richmond, Virginíu. Thompson útskrifaðist frá Harvard-háskóla árið 2005 með gráðu í Performance Studies og bókmenntum, með áherslu á frönsku og Postcolonial vinnu. Thompson kynntist leiklistinni við nám og kom fram í nokkrum leikritum á borð við: Macbeth (2002), Marisol (2003) og The Oresteia (2005). Eftir útskrift þá fluttist Thompson til New York-borgar til að fylgja eftir leiklistarferli sínum.

Ferill 
Fyrsta hlutverk Thompson var í kvikmyndinni Center Stage sem aukaleikari árið 2000. Síðan þá hefur hún komið fram í kvikmyndum á borð við: Star Trek, Skyline og Pornstar. Árið 2006 fékk Thompson gestahlutverk sem Shannon McCarthy í Brotherhood og á sama tíma fékk hún stórt gestahlutverk sem Jeanne Benoit í NCIS þar sem hún lék kærustu Tony Dinozzos. Árið 2009 var Thompson með gestahlutverk í Trauma sem hún lék frá 2009-2010. Thompson hefur einnig komið fram sem gestaleikari í öðrum þáttum á borð við: CSI: Miami, Ugly Betty, Eli Stone, Bones, The Closer og Rizzoli & Isles.

Kvikmyndir og sjónvarp

Tilvísanir

Heimildir

Tenglar 
 
 http://scottie-thompson.net/  Heimasíða Scottie Thompson 

Thompson, Scottie